Document ID: /roh_data/filtered/fineweb-2-filterrobots_roh.jsonl.gz/36789

Onn per onn sa scuntran l’entschatta november auturas, lecturs e fans da la litteratura rumantscha a Domat. Ils Dis da litteratura 2023 stattan sut l’ensaina dal «corp».
La sensualitad d’in text
Leger in crimi lai batter noss cor pli spert, in’istorgia d’amur procura tut tenor per larmas en ils egls, ina poesia po far pel giaglina ed in autra giada stuain nus cun leger rir dad aut u nus ans durmentain cun in cudesch en maun. La litteratura ha pia in’influenza directa sin noss corp. I dat dentant era la colliaziun viceversa, l’influenza dal corp sin la litteratura.
En sonda vegn preschentà a Domat la revista «Litteratura 42: SEX!» che cumpiglia texts sensuals e reflexiuns davart ils corps umans tranter duas cuvertas d’in cudesch: Co descriv’ins sexualitad senza daventar banal u stereotipic? En ina runda da discussiun sa dumondan l’autura Gianna Olinda Cadonau, la scienziada da litteratura Annetta Ganzoni, l'autur:a Asa Hendry e la linguista Marietta Cathomas: Co tracta la litteratura rumantscha la varietad, la funcziunalitad, particularitad ed individualitad dals differents corps?
Istorgias da persunas en pel ed ossa datti lura en la biblioteca viventa, nua ch'il public po discurrer e far dumondas a tschintg persunas che raquintan live en sala da lur vita, da lur experientschas persunalas e professiunals.
Musica nova, melodias da la tatta ed ina grotesca ostalpina
Ils Dis da litteratura na consistan be da texts, mabain adina era da suns, tuns e scenas. En venderdi saira è la giuvna chantautura Paula Mia Cadonau cun sias chanzuns sin il palc a Domat. En sonda saira festivescha lura il trubadur e pionier dal rock rumantsch Benedetto Vigne la vernissascha dal nov album e cudesch «melodias da mi’tatta». Da la partida èn era Chiara, Elmar Deflorin, Paula Mia, Olivia Spinatsch, Momo, tumasch è, Gianni Tschenett e la band cun Rolf Caflisch, Andri Arpagaus, Andi Schnoz e Sören Dokter.
Sco punct final preschentan la dumengia tschintg acturas ed acturs la cumedia distopica «Üna sbrinza – üna grotesca otalpina» da Selma Mahlknecht. Il toc ha gudagnà il Premi Travers ed è vegnì preschentà per l’emprima giada l’entschatta october a Zuoz.
Dad Andry enfin Zuan
Ils Dis da litteratura èn en emprima lingia er il palc per cudeschs novs rumantschs. Linard Bardill fa sonda l’entschatta cun ses cudesch da poesias biling «Terra pels peis – Den Füssen ein Grund». Per posia plurilingua vai era tar Jachen Andry. El ch'ha survegnì quest onn il premi svizzer da litteratura, preschenta ensemen cun las translaturas sia poesias gist en quatter linguas. «Cunterfem» è il titel dal nov cudesch cun istorgias curtas da Jürg Gautschi ch'ha la sonda suentermezdi sia vernissascha a Domat.
La dumengia èn Jessica Zuan cun «Launa da pavagls» e Dumenic Andry cun «Zina, zina, zana» giasts sin il palc dals Dis da litteratura. Ina plattafurma survegnan a Domat dentant era poetinas e fabuluns, ils texts da scolars e scolars ch'han gudagnà las concurrenzas da scriver «Plema d’aur» e «Pled pierla».
RTR rapporta da Domat
Radiotelevisiun Svizra Rumantscha rapporta da l'entira occurrenza dals Dis da litteratura a Domat. Tranter auter en furma dad in «ticker», d’in diari online sin rtr.ch. Cun quel restais Vus adina sin il current da venderdi saira enfin dumengia suentermezdi.